Stavåa, Skauma og Orkla naturreservat

Stavåa, Skauma og Orkla naturreservat er et naturreservat i Rennebu kommune. Det består av et område øst for Orkla nord for Ulsberg og sør for Berkåk. Området ble først vernet 14. desember 2018 som Stavåa naturreservat, utvidet 16. desember 2022 som Stavåa og Skauma naturreservat og nå sist utvidet 8. mars 2024. Reservatet inngår i verneplan for skogvern. Motorisert ferdsel til lands og til vanns er forbudt, herunder landing og start med luftfartøy. Sykling er forbudt utenom eksisterende stier. Verneforskriften sier at formålet med vernet er «å bevare et område som representerer en bestemt type natur i form av elve- og bekkekløfter med gammel og lite påvirket skog, med blant annet varierte høgproduktive og kalkrike skogtyper, kalkrike berg og rasmarker. Videre er formålet å bevare et område som har særlig betydning for biologisk mangfold ved at det er leveområde for sjeldne og sårbare arter knyttet til disse naturtypene. Det er en målsetting å beholde verneverdiene i mest mulig urørt tilstand, og eventuelt videreutvikle dem.» Referanser